|  |  |  |
| --- | --- | --- |
| Modtager(e): SNUK, Studievejledningen, UVEKA og Studienævn på Health | Notat | |
| Ang. brug af lægeerklæringer og habilitet | |

Studieleder for medicin har udtrykt bekymring over modtagne lægeerklæringer, der forekommer at være udstedt af en af den studerendes forældre (med samme – specielle – efternavn).

Som udgangspunkt bør en læge ikke udfærdige en lægeerklæring for et nært familiemedlem, da der generelt kan rejses tvivl om den pågældendes fuldstændige objektivitet og habilitet (risiko for, at der kan spille uvedkommende interesser ind på indholdet af erklæringen).

Det fremgår således også af Autorisationsloven om erklæringsudfærdigelse;

Erklæringer

§ 20. En autoriseret sundhedsperson skal ved udfærdigelse af erklæringer, som vedkommende afgiver i sin egenskab af autoriseret sundhedsperson, udvise omhu og uhildethed.

En nær pårørende/familiemedlem vil ikke i udgangspunktet kunne anses for at udvise ”uhildethed”, dvs. objektivitet, og det svækker tilliden til erklæringen, hvis den er udfærdiget af en læge, som er nær pårørende.

Lægeforeningen oplyser da også, at læger ikke bør behandle familiemedlemmer, da lægens objektivitet kan være svær at opretholde.

Politiet afviser kørekortattester, som ikke er udfærdiget af patientens praktiserende læge, medmindre der er gode forklaringer. Dødsattester må fx heller ikke udfærdiges af familiemedlemmer.

Lægers erklæringer kan få betydelige retsvirkninger og konsekvenser for den studerende, når erklæringen anvendes til brug for stillingtagen til berettigelsen til fx 4. prøveforsøg eller tidsgrænseforlængelse på studiet.

Udfra de almindelige - forvaltningsretlige – habilitetsregler, og ovenstående, findes der herefter tilstrækkeligt grundlag for, at vi kan oplyse de studerende på hjemme-siden (vedr. sygemelding til eksamen (kun til og med S15) og dispensationsansøg-ninger), at lægeerklæringer udstedt af nære familiemedlemmer / nære pårørende som udgangspunkt ikke godtages som dokumentation.

Det vil således være den studerendes ansvar at fremsende lægeerklæringer, hvor der ikke bør kunne rejses tvivl om udstederens habilitet/partiskhed, da vi ikke altid selv vil kunne opdage det (fx fra ”læge Jensen”, og børn og forældre har heller ikke nødvendigvis samme efternavn).

Der kan være en formodning om, at børn ofte ikke har fx deres egne forældre som fast læge, og således alene benytter dem, når de har brug for en gratis lægeerklæring, men selv i de tilfælde, hvor den studerende måtte have en af sine forældre som fast læge, bør denne ikke udfærdige en lægeerklæring til brug for fx sygemelding til eksamen. I en sådan situation bør den studerende henvende sig til en evt. kompagnong

eller anden læge mhp en uvildig lægeerklæring til dokumentation af sygdom på eksamensdagen.

Der kan tænkes situationer, hvor det vil være relevant at dokumentere et længere sygdomsforløb, og her vil - efter en konkret vurdering – journaludskrift for den pågældende periode fra egen læge evt kunne bruges; også selvom denne læge måtte være en forældre. I denne situation kan det forekomme mindre betænkeligt at lægge oplsyningerne om sygdom til grund, da disse oplysninger er noteret i forbindelse med henvendelser / behandling heraf, og ikke direkte til brug for anmodning om fx annullering af prøveforsøg.

**Krav til lægeerklæringer**

Vedr. lægeerklæringer (”fritekst” lægeerklæringer, ikke lovbestemte blanketter og stadardiserede attest-blanketter) er der endvidere følgende indholdsmæssige krav, jfr. bkg. nr. 908 af 18/8-2011 om afgivelse af erklæringer m.v.:

* Patientens navn, personnummer og adresse.
* Lægens navn, autorisations ID, virksomhedsadresse og uddannelse.
* Oplysning om hvilke oplysninger i erklæringen der beror på lægens egen undersøgelse af patienten, og hvilke der stammer fra patienten selv, tredjemand eller patientjournaler m.v.
* Oplysning om patienten sædvanligvis benytter den læge, der har udfærdiget erklæringen.
* Lægen skal anføre sin vurdering af patienten og medtage de forhold i erklæringen, som lægen finder relevant for at kunne opfylde formålet med erklæringen.
* Endeligt skal erklæringen være dateret og forsynet med lægens underskrift eller noget tilsvarende.

Man skal således overveje om lægeerklæringen er tilstrækkelig fyldestgørende i forhold til den dokumentation, som sagen fordrer – men heller ikke være unødigt krakilsk og trække sagen i langdrag ved mindre, og i forhold til vores sag, uvæsentlige mangler.